ವಿಶ್ವದಲ್ಲೇ ಹೆಚ್ಚು ಪಿಪಿಇ ಉತ್ಪಾದಿಸುತ್ತಿರುವ ಎರಡನೇ ರಾಷ್ಟ್ರ ಭಾರತ- ಬೆಂಗಳೂರು ಈಗ ಪಿಪಿಇ ಹಬ್

– ದೇಶದಲ್ಲೇ ಶೇ.50ರಷ್ಟು ಬೆಂಗಳೂರಿನಲ್ಲಿ ಉತ್ಪಾದನೆ
– ಕೇವಲ 60 ದಿನಗಳಲ್ಲಿ ಉತ್ಪಾದನೆ 56 ಪಟ್ಟು ಹೆಚ್ಚಳ

ನವದೆಹಲಿ: ವಿಶ್ವದಲ್ಲೇ ಹೆಚ್ಚು ಪಿಪಿಇ ಉತ್ಪಾದಿಸುತ್ತಿರುವ ಎರಡನೇ ರಾಷ್ಟ್ರವಾಗಿ ಭಾರತ ಹೊರಹೊಮ್ಮಿದ್ದು, ಇನ್ನೂ ಸಂತಸದ ಸಂಗತಿ ಎಂದರೆ ಬೆಂಗಳೂರು ಪಿಪಿಇ ಉತ್ಪಾದನಾ ಹಬ್ ಆಗಿ ಮಾರ್ಪಟ್ಟಿದೆ.

ಮಾರ್ಚ್ 1ರಂದು ಕೊರೊನಾ ವೈರಸ್ ದೇಶಕ್ಕೆ ಕಾಲಿಟ್ಟ ಸಂದರ್ಭದಲ್ಲಿ ಭಾರತದಲ್ಲಿ ಪರ್ಸನಲ್ ಪ್ರೊಟೆಕ್ಟಿವ್ ಇಕ್ವಿಪ್‍ಮೆಂಟ್(ಪಿಪಿಇ) ಉತ್ಪಾದಿಸುವ ಒಂದೂ ಕಾರ್ಖಾನೆ ಇರಲಿಲ್ಲ. ಆದರೆ ಮೇ 18ರ ಹೊತ್ತಿಗೆ ಭಾರತ ಪ್ರತಿ ದಿನ 4.5 ಲಕ್ಷ ಪಿಪಿಇ ಕಿಟ್‍ಗಳನ್ನು ಉತ್ಪಾದಿಸಿದೆ ಎಂಬ ಅಂಶ ಇನ್ವೆಸ್ಟ್ ಇಂಡಿಯಾ ದಾಖಲೆಗಳ ಮೂಲಕ ತಿಳಿದಿದೆ.

ಮಾರ್ಚ್ 30ರಿಂದ ಗಣನೆಗೆ ತೆಗೆದುಕೊಂಡರೆ, ಭಾರತ ಪ್ರತಿ ದಿನ 8 ಸಾವಿರಕ್ಕೂ ಅಧಿಕ ಪಿಪಿಇ ಕಿಟ್‍ಗಳನ್ನು ಉತ್ಪಾದಿಸುತ್ತಿದೆ. ಸುಮಾರು 7 ಸಾವಿರ ಕೋಟಿ ರೂ. ಮೌಲ್ಯದ ಪಿಪಿಇಗಳನ್ನು ಭಾರತದ ಕೈಗಾರಿಕೆಗಳು ಉತ್ಪಾದಿಸಿವೆ. ಈ ಮೂಲಕ ಕೇವಲ 60 ದಿನಗಳಲ್ಲಿ 56 ಪಟ್ಟು ಬೆಳವಣಿಗೆ ಸಾಧಿಸಲಾಗಿದೆ.

ಒಂದು ಪಿಪಿಇ ಕಿಟ್ ಮಾಸ್ಕ್(ಸರ್ಜಿಕಲ್ ಹಾಗೂ ಎನ್-95), ಗ್ಲೌಸ್(ಸರ್ಜಿಕಲ್ ಹಾಗೂ ಎಕ್ಸಾಮಿನೇಶನ್), ಕವರ್, ಗೌನ್‍ಗಳು, ಹೆಡ್ ಕವರ್, ಗಾಗಲ್ಸ್, ಫೇಸ್ ಶೀಲ್ಡ್ಸ್ ಹಾಗೂ ಶೂಗಳನ್ನು ಒಳಗೊಂಡಿದೆ.

ದೇಶದಲ್ಲಿ ಒಟ್ಟು 600ಕ್ಕೂ ಹೆಚ್ಚು ಸರ್ಟಿಫೈಡ್ ಕಂಪನಿಗಳು ಪಿಪಿಇ ಕಿಟ್ ತಯಾರಿಸುತ್ತಿದ್ದು, 2025ರ ವೇಳೆ ಪಿಪಿಇ ಕಿಟ್‍ಗಳ ಮಾರ್ಕೆಟಿಂಗ್ ಪ್ರಮಾಣ 7 ಲಕ್ಷ ಕೋಟಿ ರೂ.(92.5 ಬಿಲಿಯನ್ ಡಾಲರ್)ಗಳಿಗೆ ತಲುಪಲಿದೆ ಎಂದು ಅಂದಾಜಿಸಲಾಗಿದೆ.

ಪಿಪಿಇ ಕಿಟ್‍ಗಳ ಉತ್ಪಾದನೆ ಹಾಗೂ ಮಾರಾಟದಲ್ಲಿ ಪ್ರಸ್ತುತ ಚೀನಾ ನಂಬರ್ 1 ಸ್ಥಾನದಲ್ಲಿದ್ದು, ಇದೀಗ ಭಾರತದ ಎರಡನೇ ಸ್ಥಾನದಲ್ಲಿದೆ. ಅಮೆರಿಕ ಹಾಗೂ ಏಷ್ಯಾ ಫೆಸಿಪಿಕ್ ದೇಶಗಳು ಭಾರತದ ಪಿಪಿಇ ಕಿಟ್‍ಗಳಿಗಾಗಿ ಕಾತರದಿಂದ ಕಾಯುತ್ತಿವೆ. ಮಾರುಕಟ್ಟೆಗೆ ದೊಡ್ಡ ಸ್ಥಾನ ನೀಡಲು ತುದಿಗಾಲಿನಲ್ಲಿ ನಿಂತಿವೆ. ಈ ಎರಡು ಪ್ರದೇಶಗಳು ಶೇ.61ರಷ್ಟು ಪಿಪಿಇಗಳ ಮಾರುಕಟ್ಟೆ ಪಾಲುಗಳನ್ನು ಹೊಂದಿವೆ. ಹೆಚ್ಚವರಿಯಾಗಿ ಯೂರೋಪ್ ಸಹ ಶೇ.22ರಷ್ಟು ಮಾರ್ಕೆಟ್ ಹೊಂದಿದೆ.

ನಮ್ಮ ದೇಶದ ಆರೋಗ್ಯ ಸಿಬ್ಬಂದಿಗೆ ಪಿಪಿಇ ಕಿಟ್‍ಗಳ ಕೊರತೆ ಕಾಡಬಹುದು ಎಂಬ ಉದ್ದೇಶದಿಂದ ಪ್ರಸ್ತುತ ಪಿಪಿಇಗಳ ರಫ್ತನ್ನು ನಿಷೇಧಿಸಲಾಗಿದೆ. ಆದರೆ ಇತ್ತೀಚಿನ ಬೆಳವಣಿಗೆ ಗಮನಿಸಿದಲ್ಲಿ ರಫ್ತು ನಿಷೇಧವನ್ನು ತೆರವುಗೊಳಿಸುವ ಎಲ್ಲ ಲಕ್ಷಣಗಳು ಗೋಚರಿಸುತ್ತಿವೆ. ದೇಶದ ಬೇಡಿಕೆಯನ್ನು ಪೂರೈಸಲು ಸಾಧ್ಯವಾದ ಬಳಿಕ ರಫ್ತಿನ ಮೇಲಿನ ನಿಷೇಧವನ್ನು ತೆಗೆಯುವಂತೆ ಅಪ್ಪೇರಲ್ ಎಕ್ಸ್ ಪೋರ್ಟ್ ಪ್ರೊಮೊಶನ್ ಕೌನ್ಸಿಲ್(ಎಇಪಿಸಿ) ತಿಳಿಸಿದೆ.

ಬೆಂಗಳೂರು ಪಿಪಿಇ ಉತ್ಪಾದನಾ ಹಬ್
ಭಾರತದ ಸಧ್ಯ 15.96 ಲಕ್ಷ ಪಿಪಿಇ ಕಿಟ್‍ಗಳ ದಾಸ್ತಾನು ಹೊಂದಿದ್ದು, ಇನ್ನೂ 2.22 ಕೋಟಿ ಕಿಟ್‍ಗಳನ್ನು ತಯಾರಿಸಲಾಗುತ್ತಿದೆ. ಇನ್ನೂ ಖುಷಿಯ ವಿಚಾರವೆಂದರೆ ಬೆಂಗಳೂರು ಪಿಪಿಇ ಉತ್ಪಾದನೆಯ ಹಬ್ ಆಗಿದ್ದು, ದೇಶದ ಉತ್ಪಾದನೆಯಲ್ಲಿ ಶೇ.50ರಷ್ಟು ಕಿಟ್‍ಗಳು ಬೆಂಗಳೂರಿನಲ್ಲಿ ತಯಾರಾಗುತ್ತವೆ. ಬೆಂಗಳೂರು ಹೊರತುಪಡಿಸಿದರೆ, ತಿರುಪ್ಪುರ್, ಕೊಯಮತ್ತೂರು, ಚೆನ್ನೈ, ಅಹ್ಮದಾಬಾದ್, ವಡೋದರಾ, ಲುಧಿಯಾನಾ, ಭಿವಾಂಡಿ, ಕೋಲ್ಕತ್ತಾ, ನೋಯ್ಡಾ, ಗುರಗ್ರಾಮದಲ್ಲಿ ಪಿಪಿಇಗಳು ತಯಾರಾಗುತ್ತಿವೆ.